E deroù ar sizhun-mañ e oa bet kontrollet daou chaluter breizhveuriat 51,40 m, gant skipailh an Iris, lestr-ged an Aferioù-mor, e-maez ar Roc’hell. 500 tonennad pesked a oa e bourzh ar « Wirow One » hag « Wirow Two ». Bez’ e oa en o zouez keineged, brizhilli pe sardin na oant ket diouzh mailhoù rouedoù ar daou chaluter-se. Goulennet e oa bet groñs ouzh ar vartoloded mont da Vrest ma oant en em gavet dec’h vintin. Rankout a rafe ar Justis embann petra a vo graet eus ar c’hargadoù pesked a-benn nebeut hag embann hag-eñ e vo ret d’ar baramantourien paeañ ur gretadenn pe get.